CELEX: 32019D1908
Language: el
Date: 2019-11-08 00:00:00
Title: Απόφαση (ΕΕ) 2019/1908 του Συμβουλίου της 8ης Νοεμβρίου 2019 για τη θέση που πρέπει να ληφθεί, εξ ονόματος της Ένωσης, στο πλαίσιο του Συμβουλίου Εμπορευματικών Συναλλαγών του Παγκόσμιου Οργανισμού Εμπορίου όσον αφορά τον εσωτερικό κανονισμό της Επιτροπής για τη Διευκόλυνση του Εμπορίου

14.11.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 293/109
               
            
         ΑΠΟΦΑΣΗ (ΕΕ) 2019/1908 ΤΟΥ ΣΥΜΒΟΥΛΙΟΥ
         της 8ης Νοεμβρίου 2019
         για τη θέση που πρέπει να ληφθεί, εξ ονόματος της Ένωσης, στο πλαίσιο του Συμβουλίου Εμπορευματικών Συναλλαγών του Παγκόσμιου Οργανισμού Εμπορίου όσον αφορά τον εσωτερικό κανονισμό της Επιτροπής για τη Διευκόλυνση του Εμπορίου
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης και ιδίως το άρθρο 207 παράγραφος 4 πρώτο εδάφιο, σε συνδυασμό με το άρθρο 218 παράγραφος 9,
         Έχοντας υπόψη την πρόταση της Ευρωπαϊκής Επιτροπής,
         Εκτιμώντας τα ακόλουθα:
         
                     (1)
                  
                  
                     Η Συμφωνία για τη Διευκόλυνση του Εμπορίου (1) («συμφωνία») συνάφθηκε από την Ένωση με βάση την απόφαση (ΕΕ) 2015/1947 του Συμβουλίου (2) και τέθηκε σε ισχύ στις 22 Φεβρουαρίου 2017.
                  
               
                     (2)
                  
                  
                     Σύμφωνα με το άρθρο 23 παράγραφος 1.2 της συμφωνίας, η Επιτροπή για τη Διευκόλυνση του Εμπορίου οφείλει να καταρτίσει τον εσωτερικό της κανονισμό.
                  
               
                     (3)
                  
                  
                     Σύμφωνα με το άρθρο IV.6 της συμφωνίας του Μαρακές για την ίδρυση του Παγκόσμιου Οργανισμού Εμπορίου ο εσωτερικός κανονισμός της Επιτροπής για τη Διευκόλυνση του Εμπορίου υπόκειται στην έγκριση του Συμβουλίου Εμπορευματικών Συναλλαγών.
                  
               
                     (4)
                  
                  
                     Ενδείκνυται να καθοριστεί η θέση που πρέπει να ληφθεί, εξ ονόματος της Ένωσης, στο Συμβούλιο Εμπορευματικών Συναλλαγών, καθόσον η προβλεπόμενη απόφαση θα είναι δεσμευτική για την Ένωση.
                  
               
                     (5)
                  
                  
                     Ενδείκνυται να υπάρξει συμφωνία για τον προτεινόμενο εσωτερικό κανονισμό, χάρη στον οποίο η Επιτροπή για τη Διευκόλυνση του Εμπορίου θα λειτουργεί αποδοτικά. Ο εν λόγω εσωτερικός κανονισμός βασίζεται στον εσωτερικό κανονισμό του Γενικού Συμβουλίου του ΠΟΕ, ο οποίος έχει προσαρμοστεί έτσι ώστε να ανταποκρίνεται στις ειδικές ανάγκες της Επιτροπής για τη Διευκόλυνση του Εμπορίου,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Η θέση που πρέπει να ληφθεί, εξ ονόματος της Ένωσης, στο πλαίσιο της συνεδρίασης του Συμβουλίου Εμπορευματικών Συναλλαγών, όσον αφορά την έγκριση του εσωτερικού κανονισμού της Επιτροπής για τη Διευκόλυνση του Εμπορίου, είναι η υποστήριξη της έγκρισηςτου εν λόγω κανονισμού, όπως αυτός παρατίθεται στο παράρτημα.
         
         
            Άρθρο 2
            Η παρούσα απόφαση αρχίζει να ισχύει από την ημερομηνία της έκδοσής της.
         
         
            Βρυξέλλες, 8 Νοεμβρίου 2019.
            
               
                  Για το Συμβούλιο
               
               
                  Ο Πρόεδρος
               
               M.  LINTILÄ
            
         
         
            (1)  ΕΕ L 284 της 30.10.2015, σ. 4.
         
            (2)  Απόφαση (ΕΕ) 2015/1947 του Συμβουλίου, της 1ης Οκτωβρίου 2015, σχετικά με τη σύναψη, εξ ονόματος της Ευρωπαϊκής Ένωσης, του πρωτοκόλλου για την τροποποίηση της συμφωνίας του Μαρακές για την ίδρυση του Παγκόσμιου Οργανισμού Εμπορίου (ΕΕ L 284 της 30.10.2015, σ. 1).
      
      
         
            ΠΑΡΑΡΤΗΜΑ
            
               ΕΣΩΤΕΡΙΚΟΣ ΚΑΝΟΝΙΣΜΟΣ ΤΗΣ ΕΠΙΤΡΟΠΗΣ ΓΙΑ ΤΗ ΔΙΕΥΚΟΛΥΝΣΗ ΤΟΥ ΕΜΠΟΡΙΟΥ (1)
            
            Στις συνεδριάσεις της Επιτροπής για τη Διευκόλυνση του Εμπορίου εφαρμόζεται αναλογικά ο εσωτερικός κανονισμός για τις συνεδριάσεις του Γενικού Συμβουλίου (WT/L/161), με τις ακόλουθες εξαιρέσεις:
            
               Κεφάλαιο I — Συνεδριάσεις
            
            
                        α)
                     
                     
                        Το άρθρο 1 (του εσωτερικού κανονισμού του Γενικού Συμβουλίου) θα πρέπει να τροποποιηθεί ώστε να καλύπτει την απαίτηση του άρθρου 23 παράγραφος 1.2 της Συμφωνίας για τη Διευκόλυνση του Εμπορίου:
                        «Η Επιτροπή συνέρχεται ανάλογα με τις ανάγκες και όπως προβλέπεται από τις σχετικές διατάξεις της παρούσας συμφωνίας, αλλά τουλάχιστον μία φορά ετησίως.»
                     
                  
                        β)
                     
                     
                        Η πρώτη περίοδος του άρθρου 2 θα πρέπει να τροποποιηθεί ως εξής:
                        «Οι συνεδριάσεις της Επιτροπής συγκαλούνται από τον γενικό διευθυντή με ανακοίνωση που εκδίδεται κατά προτίμηση τρεις εβδομάδες και, σε κάθε περίπτωση, τουλάχιστον δέκα ημερολογιακές ημέρες πριν από την ημερομηνία που ορίζεται για τη συνεδρίαση.»
                     
                  
               Κεφάλαιο II — Ημερήσια διάταξη
            
            
                        γ)
                     
                     
                        Το άρθρο 5 δεν θα πρέπει να εφαρμόζεται (2).
                     
                  
                        δ)
                     
                     
                        Το άρθρο 11 θα πρέπει να τροποποιηθεί ως εξής:
                        «Εκπρόσωποι διεθνών διακυβερνητικών οργανισμών μπορούν να παρακολουθούν τις συνεδριάσεις ως παρατηρητές έπειτα από πρόσκληση της Επιτροπής για τη Διευκόλυνση του Εμπορίου, σύμφωνα με τις κατευθυντήριες γραμμές του παραρτήματος 3 του εσωτερικού κανονισμού του Γενικού Συμβουλίου.
                        Επιπλέον, σύμφωνα με το άρθρο 23 παράγραφος 1.5 της Συμφωνίας για τη Διευκόλυνση του Εμπορίου, η Επιτροπή μπορεί να καλέσει εκπροσώπους άλλων διεθνών οργανισμών στον τομέα της διευκόλυνσης του εμπορίου ή εκπροσώπους των επικουρικών οργάνων τους, με στόχο:
                        
                                    α)
                                 
                                 
                                    να παρακολουθούν συνεδριάσεις της επιτροπής και
                                 
                              
                                    β)
                                 
                                 
                                    να συζητούν ειδικά θέματα σχετικά με την εφαρμογή της παρούσας συμφωνίας.»
                                 
                              
                  
               Κεφάλαιο V — Αξιωματούχοι
            
            
                        ε)
                     
                     
                        Τα άρθρα 12, 13 και 14 θα πρέπει να τροποποιηθούν, ώστε να εξουσιοδοτηθεί η Επιτροπή να εκλέξει αντιπρόεδρο. Ομοίως, τα άρθρα 12, 13 και 14 θα πρέπει να διατυπωθούν ως εξής:
                        «Άρθρο 12. Η Επιτροπή εκλέγει πρόεδρο (3) και μπορεί να εκλέγει αντιπρόεδρο από τους εκπροσώπους των μελών. Η εκλογή πραγματοποιείται κατά την πρώτη συνεδρίαση του έτους και αρχίζει να ισχύει με τη λήξη της συνεδρίασης. Ο πρόεδρος και ο αντιπρόεδρος ασκούν τα καθήκοντά τους έως τη λήξη της πρώτης συνεδρίασης του επόμενου έτους.
                        Άρθρο 13. Αν ο πρόεδρος απουσιάζει από οποιαδήποτε συνεδρίαση ή μέρος συνεδρίασης, ο αντιπρόεδρος ασκεί τα καθήκοντα του προέδρου. Αν δεν έχει εκλεγεί αντιπρόεδρος ή αν απουσιάζει, η Επιτροπή εκλέγει προσωρινό πρόεδρο για την εν λόγω συνεδρίαση ή μέρος της συνεδρίασης.
                        Άρθρο 14. Αν ο πρόεδρος δεν μπορεί πλέον να ασκήσει τα καθήκοντά του, η Επιτροπή ορίζει τον αντιπρόεδρο που αναφέρεται στο άρθρο 12 ή, αν δεν έχει εκλεγεί αντιπρόεδρος, εκλέγει προσωρινό πρόεδρο που εκτελεί τα καθήκοντα αυτά έως την εκλογή νέου προέδρου.»
                     
                  
               Κεφάλαιο VI — Διεξαγωγή των εργασιών
            
            
                        στ)
                     
                     
                        Η πρώτη περίοδος του άρθρου 24 θα πρέπει να τροποποιηθεί ως εξής:
                        «Για την ταχύτερη διεξαγωγή των εργασιών, ο πρόεδρος μπορεί να καλέσει εκπροσώπους που επιθυμούν να εκφράσουν την υποστήριξή τους για δεδομένη πρόταση να την εκφράσουν με ανάταση του χεριού, ώστε να καταγραφεί δεόντως στα πρακτικά ως δήλωση υποστήριξης …»
                     
                  
               Κεφάλαιο VII — Λήψη των αποφάσεων
            
            
                        ζ)
                     
                     
                        Το άρθρο 33 θα πρέπει να τροποποιηθεί ως εξής:
                        «Αν δεν είναι δυνατό να ληφθεί απόφαση με συναίνεση, το θέμα παραπέμπεται στο Συμβούλιο Εμπορευματικών Συναλλαγών.»
                     
                  
                        η)
                     
                     
                        Το άρθρο 34 δεν θα πρέπει να εφαρμόζεται.
                     
                  
               (1)  Με βάση την ανακοίνωση της Αργεντινής, της Ιαπωνίας, της Νορβηγίας και της Παραγουάης (G/TFA/W/14).
            
               (2)  Η επαρκής προετοιμασία και κυκλοφορία της ημερήσιας διάταξης εξασφαλίζεται από τα άρθρα 2, 3 και 6 του εσωτερικού κανονισμού του Γενικού Συμβουλίου.
            
               (3)  Η Επιτροπή εφαρμόζει τις σχετικές κατευθυντήριες γραμμές που περιέχονται στο έγγραφο «Guidelines for Appointment of Officers to WTO Bodies» (κατευθυντήριες γραμμές για τον διορισμό αξιωματούχων σε όργανα του ΠΟΕ) (WT/L/31, με ημερομηνία 7 Φεβρουαρίου 1995).